Maksukatto

Jos asiakasmaksujesi yhteismäärä ylittää kalenterivuoden aikana 762 euroa, ovat maksukattoon sisältyvät palvelut tämän jälkeen kalenterivuoden loppuun saakka maksuttomia.

Asiakkaan maksamille julkisen sosiaali- ja terveydenhuollon tietyille maksuille on säädetty enimmäismäärä eli maksukatto 762 euroa.

Seurantajakso on kalenterivuosi. Jos asiakasmaksujesi yhteismäärä ylittää kalenterivuoden aikana 762 euroa, ovat maksukattoon sisältyvät palvelut tämän jälkeen kalenterivuoden loppuun saakka maksuttomia.

Lyhytaikaisesta laitoshoidosta/laitospalvelusta peritään kuitenkin ylläpitomaksuna 25,10 euroa /hoitopäivä 18 vuotta täyttäneiltä henkilöiltä maksukaton ylittymisen jälkeen.

Alle 18-vuotiaan asiakkaan käyttämistä palveluista perityt maksukattoa kerryttävät maksut otetaan huomioon yhdessä hänen toisen vanhempansa tai muun huoltajan maksujen kanssa (laillinen huoltaja).

Laskutusjärjestelmämme seuraa maksukaton täyttymistä automaattisesti lähettämistämme laskuista. Jos olet asiakkaana myös jollain toisella hyvinvointialueella, ilmoita nämä maksut itse Siun soten asiakasmaksupalveluun (puhelinnumero laskussa). Asiakasmaksulain mukaan sinulla on itselläsi velvollisuus seurata maksukaton täyttymistä.

Maksukattoon lasketaan mukaan asiakasmaksut seuraavista palveluista (myös vastaavista etäpalveluista perityt maksut kerryttävät maksukattoa)

terveyskeskuksen avosairaanhoidon palvelusta

poliklinikan antamasta tutkimuksesta ja hoidosta

päiväkirurgisesta toimenpiteestä

suun ja hampaiden tutkimuksesta ja hoidosta (hammasteknisiä kuluja lukuun ottamatta)

suun ja leukojen erikoissairaanhoidon hoitotoimenpiteistä

terveydenhuollon ammattihenkilön antamasta fysioterapiasta, neuropsykologisesta kuntoutuksesta, ravitsemusterapiasta, jalkojenhoidosta, puheterapiasta, toimintaterapiasta ja muusta niihin rinnastettavasta toimintakykyä parantavasta ja ylläpitävästä hoidosta

sarjassa annettavasta hoidosta

päivä- ja yöhoidosta (kun on kyse kappaleen 3.2 mukaisesta maksusta)

tilapäisestä kotisairaanhoidosta ja tilapäisestä kotisairaalahoidosta

lyhytaikaisesta laitoshoidosta ja lyhytaikaisesta laitospalvelusta

lääkinnällisen kuntoutuksen laitoskuntoutusjaksosta, jota annetaan kehitysvammaisten erityishuollosta annetun lain tai vammaisuuden perusteella järjestettävistä palveluista ja tukitoimista annetun lain mukaisia palveluja saavalle henkilölle

em. palveluista perityt maksut, kun palvelu tai vastaanotto on järjestetty etäpalveluna

em. palveluista perityt maksut, kun asiakasmaksulasku on maksettu toimeentulotuesta.

Maksukaton kertymistä laskettaessa ei oteta huomioon

maksua, joka on peritty työtapaturma- ja ammattitautilain, maatalousyrittäjän työtapaturma- ja ammattitautilain, sotilasvammalain, liikennevakuutuslain, potilasvakuutuslain tai näitä vastaavan aikaisemman lain mukaan korvattavasta hoidosta

maksua, joka on peritty henkilöltä, jolla ei ole Suomessa kotikuntaa, lukuun ottamatta maksua, joka on peritty henkilöltä, jolla on Euroopan unionin lainsäädännön tai Suomea sitovan kansainvälisen sopimuksen nojalla oikeus terveyspalveluihin samoin edellytyksin kuin Suomessa asuvalla henkilöllä tai joka rinnastetaan kunnan asukkaaseen

tilapäisen kotipalvelun tai tilapäisen kotihoidon maksua

jatkuvan ja säännöllisen kotiin annettavan palvelun maksua

yksityislääkärin lähetteellä tehdyistä laboratorio- ja kuvantamistutkimuksista perittäviä maksuja

sairaankuljetusmaksua

pitkäaikaisen laitoshoidon maksua

lääkärintodistusmaksua

käyttämättä ja peruuttamatta jätetystä palvelusta perittävää maksua

sosiaalihuoltolain mukaista asumispalvelumaksua

omaishoidon lakisääteisten vapaiden ajalta perittyjä asiakasmaksuja

vaikeavammaisen asumispalvelumaksua

vaikeavammaisen kuljetuspalvelumaksua

työterveyshuollon maksua

perhehoidon maksua

viivästyskorko- ja perintäkulumaksuja

muita maksuja, joiden huomioon ottamisesta maksukatossa ei säädetä asiakasmaksulain § 6a:ssä

palvelusetelillä järjestetyn palvelun omavastuuosuus (Asiakasmaksulain HE 129/2020).

Todistus maksukaton ylittymisestä

Sinulla on oikeus saada todistus maksukaton ylittymisestä. Sen saamiseksi sinun on pyydettäessä esitettävä alkuperäiset tositteet sinun itsesi tai huollettavinasi olevien alaikäisten lasten saamista asiakasmaksulaskuista. Todistuksen antaa se julkinen sosiaali- ja terveydenhuollon organisaatio, jossa maksukatto on täyttynyt.

Siun sotelta todistuksen saat tilattua soittamalla asiakasmaksupalveluun.

Asiakasmaksupalvelujen yhteystiedot

Soittoajat ma klo 9–14, ti–to klo 9–12
+358 13 330 9030

Artikkeli Maksukatto julkaistiin ensimmäisen kerran Siun sote.